Politiet uten teori etter dødsfall i Bergen
Mannen ble funnet død i trappehuset i en bygning like ved Torgallmenningen i Bergen søndag formiddag. - Vi jobber fortsatt med å kartlegge hva som har skjedd. Vi vet ennå ikke om det dreier seg om en ulykke eller om det kan ligge noe straffbart bak dette, sier politiadvokat Eli Valheim i Hordaland politidistrikt til NTB. Politiet har ingen mistenkte i saken. Ikke obdusert - Vi jobber fortsatt med vitneavhør. I tillegg jobber vi med å kartlegge avdødes bevegelser ved å sjekke elektroniske spor, sier Valheim. Den foreløpige obduksjonsrapporten ventes ikke å foreligge før onsdag. Den døde mannen er i 20-årene og bosatt i Bergen. Han er ikke formelt identifisert, men politiet mener å vite hvem han er. Pårørende er kontaktet. Funnet av beboer Det var en beboer som fant mannen ved heisen i første etasje da han skulle ut om morgenen, har Morten Mikkelsen uttalt til BA. Mikkelsen er forretningsfører for firmaet som eier bygningen. Politiadvokat Liv Giertsen ville søndag ikke si om politiet anser dødsfallet som mistenkelig. Etter det VG får opplyst ble mannen funnet med kutt i hodet. Ifølge BT er to personer blitt kjørt bort fra adressen av politiet.
Politiet i Bergen jobber fortsatt med å kartlegge omstendighetene rundt dødsfallet til en mann i 20-årene søndag.